ถึงบ้านเสียที กัก 14 วัน 137 ชีวิตจากอู่ฮั่น ปลอดเชื้อ โควิด 19
ครบ 14 วัน ตามระยะเวลามาตรฐานการกักกัน 138 ชีวิตคนไทยจากอู่ฮั่น ศูนย์กลางการระบาดเชื้อไวรัส โควิด-19 ได้กลับบ้านจริงๆ เสียที ทร.ส่งจากสัตหีบกลับสู่ภูมิลำเนา 137 ราย เหลืออีก 1 เฝ้าระวังในห้องคัดแยก รพ.ชลบุรี เมื่อเวลา 09.30 น. วันที่ 19 ก.พ.63 ที่อาคารรับรองฐานทัพเรือสัตหีบ อ.สัตหีบ จ.ชลบุรี รัฐบาล โดย นายสาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายภัครธรณ์ เทียนไชย ผู้ว่าราชการจังหวัดชลบุรี พลเรือโท วรา แทนขำ ผู้บัญชาการฐานทัพเรือสัตหีบ ผู้นำชุมชน และส่วนที่เกี่ยวข้อง ร่วมส่งคนไทยจากอู่ฮั่นกลับภูมิลำเนา จำนวน 137 คน หลังครบระยะเวลาเฝ้าระวังควบคุมครบ 14 วัน ตามมาตรฐานสากลจากการตรวจสุขภาพ ทั้งหมดมีสุขภาพสมบูรณ์แข็งแรง ปลอดจากเชื้อโควิด-19 มีเพียงผู้ป่วย 1 ราย เท่านั้นที่มีอาการอยู่ในเกณฑ์เฝ้าระวัง ขณะนี้ได้ส่งตัวไปดูแลอยู่ในห้องคัดแยกของโรงพยาบาลชลบุรี ท่ามกลางบรรยากาศที่เต็มไปด้วยรอยยิ้มและความสุข ของผู้ได้กลับสู่ภูมิลำเนา และญาติพี่น้องที่มาเฝ้ารอรับนายสาธิต เปิดเผยว่า รู้สึกปลาบปลื้มใจที่ได้เห็นคนไทย 137 คน ปลอดภัยและได้กลับบ้านอย่างมีความสุข ในฐานะตัวแทนของรัฐบาล ต้องขอขอบคุณทุกฝ่าย โดยเฉพาะกองทัพเรือ และสาธารณสุข ที่เป็นแม่งานในการดำเนินภารกิจ คนไทยกลับบ้าน อย่างเสร็จสิ้นอย่างสมบูรณ์แบบ สำหรับ คนไทยกลับบ้านที่มีญาติมารับ จะสามารถเดินทางกลับได้เป็นปกติ ส่วนที่ญาติไม่สามารถเดินทางมารับได้ กองทัพเรือ ได้จัดรถอำนวยความสะดวก ส่งให้ถึงจุดหมายปลายทางอย่างปลอดภัยในวันนี้ ทุกความรู้สึกในหัวใจของคนไทยทั้ง 138 คน ได้ถูกจารึกเป็นตัวอักษรบนแผ่นกระดาษรูปหัวใจ บันทึกทุกเรื่องราวแห่งความสุข ที่ได้ประจักษ์ ณ สถานที่กักกันแห่งนี้ ให้คงอยู่ในความทรงจำของทุกคนตลอดไป
ครบ14วัน ตามระยะเวลามาตรฐานการกักกัน 138 ชีวิตคนไทยจากอู่ฮั่น ศูนย์กลางการระบาดเชื้อไวรัสโควิด-19 ได้กลับบ้านจริงๆเสียที ทร.ส่งจากสัตหีบกลับสู่ภูมิลำเนา 137 ราย เหลืออีก 1 เฝ้าระวัง
ไวรัสโคโรน่า,ไวรัสโคโรนา,ไวรัสอู่ฮั่น,ไวรัสอู่ฮั่นในไทย,โควิด-19,คนไทยกลับจากอู่ฮั่น,ไฮไลต์ไวรัสโคโรน่า,ข่าวทั่วไป